– Det er ganske ekstremt at domstolene skal ha tilgang til å blokkere nettsider i Norge, bortsett fra åpenbare tilfeller som overgrepsbilder mot barn. Det ligner på regimer vi ikke ønsker å sammenligne oss med, sier Unge Venstre-leder Sondre Hansmark.

Han stemte lørdag for da Venstre vedtok å gå inn for å fjerne sperringen av Pirate Bay og seks andre fildelingssider, som Oslo tingrett påla flere nettleverandører i 2015.

– Vi er ikke for at folk skal la være å betale for musikk og film, men det finnes bedre måter å løse det problemet på enn å blokkere nettsider, noe jeg mener er ganske autoritært, sier Hansmark.

Saksøkte nettleverandører

Pirate Bay var blant de mest populære fildelingssidene i Norge før selskaper som Warner Bros., Sony Pictures og Disney saksøkte Telenor, Get og NextGenTel for å gi brukerne sine tilgang til slike sider.

Pirate Bay og andre BitTorrent-søketjenester deler ikke selv ulovlige filer, men lar brukeren søke seg fram til filer som nettbrukere rundt om i verden deler med hverandre.

The Pirate Bay har vært blokkert for norske nettbrukere i fire år. Foto: Heiko Junge / NTB scanpix

Kort tid etter at dommen var et faktum, dukket det opp nye tilsvarende søkesider som ikke var nevnt i kjennelsen, og lett tilgjengelige oppskrifter for hvordan man kunne omgå sperren.

– Folk som er kompetente, klarer fint å omgå disse sperrene i dag. Det viser at dette er unødvendig ressursbruk fra statens side, sier Hansmark.

Vil ha muligheten til å sperre

Forslaget har skapt debatt på Venstres landsmøte, der flere er bekymret for rettighetene til de som lager musikk, filmer og TV-serier. Blant motstanderne er redaksjonskomiteens leder, Peter Natanael Toldnæs.

Petter Toldnæs leder redaksjonskomiteen på Venstres landsmøte. Foto: Hans Cosson-Eide / NRK

– Internett skal være så fritt som mulig, men jeg mener det er svært viktig å opprettholde adgangen til å sperre servere som brukes til å dele bilder film og andre årsverk, på linje med cyberkriminalitet og lagring av overgrepsbilder mot barn som fortsatt skal kunne blokkeres, sier han.

Han mener forbudet kom i en tid der musikk- og filmbransjen ikke tok folks medievaner på alvor, men at strømmetjenester som Spotify og Netflix nå gjør fildelingstjenestene mindre relevante.

– Nå har man klart å finne ny teknologi, gode løsninger som brukes av mange til å dele musikk, filmer, bøker og så videre. Så det som var utgangspunktet for å ha et friest mulig nett for noen år siden, har ikke det samme gode grunnlaget nå.

Frykter «overvåkningskåte» regjeringskolleger

Samtidig gjør Venstre det tydelig at de vil si nei til regjeringens forslag til digital grensekontroll. Forslaget, som ble sendt ut på høring i høst, åpner for at etterretningstjenesten skal få lagre informasjon om all nettrafikk som krysser den norske grensen.

Venstre tok dissens fra lovendringen i Granavolden-erklæringen, og både Toldnæs og Hansmark sier nå tydelig at Venstres stortingspolitikere må stemme mot forslaget, med mindre det endres kraftig etter høringsrunden.

– Da må vi også jobbe mot Ap og Sp for å sørge for at de velger å stemme mot dette. Men vi vet av erfaring at politikere fra Ap og Sp er like overvåkningskåte som Høyre og Frp, så det spørs om vi får det til, sier Hansmark.

– Har det da noe å si at dere tar dissens og stemmer mot?

– Dette er en viktig markeringssak for oss. Hvis vi velger å stemme mot, vil saken få mye mer oppmerksomhet enn om vi bare gjennomfører den i regjering. Jeg mener dette ikke har blitt debattert nok offentlig. Da trenger man et parti som gir beskjed om at dette går alt for langt, mener Unge Venstre-lederen.

Regjeringspartner Høyre ønsker ikke å kommentere forslagene fra Venstre.

– Vi behandler ikke saker som diskuters internt på landsmøter. Venstre skal få diskutere og vedta politikk, og så skal vi diskutere det dersom forslaget kommer til Stortinget, skriver parlamentarisk nestleder Svein Harberg i en SMS til NRK.